Bejaarde skiet twee plaasaanvallersHannes Grobler (73), voorman van ŉ plaas in Delmas, Mpumalanga, het Dinsdagoggend een vermeende plaasaanvaller doodgeskiet en ŉ ander gewond. Grobler, van die plaas Rondevlei, is tydens die aanval agter sy oor geskiet en sterk tans in ŉ hospitaal in Pretoria aan. Kol. Jannie van Tonder, bevelvoerder van die Delmas-polisiestasie, het Donderdag aan Maroela Media gesê Grobler het omstreeks 06:00 op die teerpad langs die plaas gery toe twee gewapende mans uit die bosse gespring en op hom geskiet het. Hy is agter sy oor getref. “Grobler het sy .22-pistool uitgepluk en in die rowers se rigting geskiet,” het Van Tonder gesê. “Een van die rowers is in die bors getref en het gevlug. Die ander rower het Grobler aangeval, waarna Grobler hom in die kop geskiet het. Die aanvaller is op die toneel dood.” Die man wat dood is, is reeds deur sy familie as Julius Nyantumba (26) uitgeken. Die polisie het die gewonde verdagte later vasgetrek. Hy is in ŉ stabiele toestand in ŉ hospitaal onder polisiebewaking. Van Tonder het gesê die gewonde man, wie se naam nie bekend gemaak mag word voordat hy in die hof verskyn het nie, het ŉ vuurwapen op die toneel agtergelaat toe hy gevlug het. “Die vuurwapen behoort aan Jan Berg, ŉ 78-jarige boer van die omgewing. Die vuurwapen is gesteel toe daar op 29 April by sy plaashuis ingebreek is.” Berg se 75-jarige vrou is tydens die voorval met ŉ strykyster gemartel. Berg en sy 45-jarige dogter is sowat ŉ maand later in ŉ soortgelyke aanval óók met ŉ strykyster gebrand. “Ons vermoed die twee aanvallers is deel van ŉ bende van vyf of sewe persone. Die res van die bende is glo van Mamelodi, oos van Pretoria,” het Van Tonder gesê. Die polisie ondersoek ŉ saak van poging tot moord en die besit van ŉ ongelisensieerde vuurwapen.